钦定古今图书集成/明伦汇编/氏族典/第191卷 > 萧嗣立
## 钦定古今图书集成/明伦汇编/氏族典/第191卷 > 萧嗣立

按《广东通志》：“嗣立，字而权，番禺人。举万历戊午乡荐，
事继母以孝。初为颍上宰，发奸摘伏。崇祯朝，流氛日
炽，嗣立制火炮火器为守城具，贼人惮之。是时颍州
失守，总督漕臣朱大典以陵寝要区，一本为重，地需
人才，特表嗣立为颍州牧。单骑就道，开荒耕植，视国
如家，爱民如子，士民德之。十二年，兼署寿州。渠贼张”
献忠复举众谋犯，嗣立与乡官方震孺励兵役，募死
士，连夜直抵贼营，斩其枭帅，获马匹衣甲无算。十四
年春正月，河南矿贼数十万交驰颍道，合围攻颍。贼
卒侦探，遥见寿亭侯骑赤兔马，巡守颍城，贼惊遁去。
追贼，斩首数千。嗣立卧食城头八十馀日，衣不解带，
卒。士民哀之